Kylie Minogue

**Kylie Minogue** (Kajli Minog) (Melbourne, 28. maj 1968), australijska pop pjevačica i glumica. U Velikoj Britaniji je sa svojih 29 top 10 singlova najuspješnija pjevačica poslije Madonne, a širom svijeta prodala je do sada 90 miliona singlova i 200 miliona albuma.

## Biografija 
### Djetinjstvo i početak karijere 
Kylie Ann Minogue rođena je kao najstarije dijete od majke Carol (bivša manekenka) i oca Rona (računovođa). Kylien brat Brendan (rođen 1970.) je danas snimatelj na australijskoj televiziji, a sestra Danielle popularnija kao Dannii (rođena 1971.) je također pjevačica i glumica.

Kylie i njena sestra su već kao djeca nastupale u australijskim televizijskim serijama. Prvu ulogu je ostvarila s 11 godina u TV seriji *The Sullivans*, a kasnije u serijama *The Skyways* i *The Henderson Kids*.
Slavu je stekla glumeći djevojku iz susjedstva u sapunici *Neighbours*. U paru s Jasonom Donovanom, svojim dečkom u seriji i stvarnom životu, serija je postala veoma popularna u Australiji i Velikoj Britaniji. Minogue je u to doba osvojila ukupno šest nagrada Logie (australijska televizijska nagrada), od toga i "Gold Logie" 1988. godine za najdražu osobu na australijskoj televiziji.

Kada je 1987 godine s ekipom iz serije nastupala na dobrotvornoj priredbi u Melbournu, otpjevala je hit Little Eve (iz 1960ih godina) *The Loco-Motion* i toliko se svidjela okupljenima da je potpisala ugovor s Mushroom Records i izdala hit singl, koji je postao i najprodavaniji singl desetljeća.

### Internacionalni uspjeh 
Zahvaljujući velikom uspjehu u Australiji, tada devetnaestogodišnja Kylie odlazi u Englesku i s najuspješnijim producentskim muzičkim timom osamdesetih godina Stockom, Aitkenom i Watermanom (SAW) potpisuje ugovor i kao prvi hit izlazi *I Should Be So Lucky* i još jednom obrađena The Loco-Motion. Također i njen prvi album "*Kylie*", postao je vrlo uspješan i zabilježio svjetsku prodaju u više od 7 miliona primjeraka, a u Engleskoj je bio najprodavaniji album 1988 godine.

Nakon toga uslijedili su nastupi u Japanu, gdje je sa svojom turnejom *Disco In Dreams* nastupala na najvećim pozornicama, a singl *Turn It Into Love* održao se cijelih deset sedmica na broju 1 hit liste. Kako je napredovala u muzičkoj karijeri iste godine napušta TV seriju Neighbours, a sa svojim nekadašnjim kolegom Jasonom Donovanom snima duet *Especially For You * koji također postaje svjetski hit. Ubrzo izlazi i drugi album "*Enjoy Yourself*" (1989) s hitom *Hand On Your Hart* , međutim ostale pjesme nisu bile tako uspješne.

Tada je dobila i prvu ulogu u filmu "*The Delinquents*", koji je bio popraćen njenom obradom pjesme *Tears On My Pillow*.

### Promjena imidža 
S izlaskom njenog trećeg albuma "*Rhytm Of Love*" (1990) mijenja imidž i od djevojčice postaje sofisticirana žena. Počinje isticati erotsku stranu i sve češće iznenađuje javnost svojim sve otvorenijim nastupima. Ne preuzima u svoje ruke samo brigu o izgledu već i pisanje dijela pjesama. Nakon prekida s Jasonom Donovanom započinje vezu s pjevačem australijske rock grupe INXS Michaelom Hutchenceom, koji je sam volio govoriti da mu je omiljeni hobi "kvarenje Kylie".

Singlovi s albuma su se prilično dobro prodavali i postali popularni u noćnim klubovima i među starijom publikom, na koju je pjevačica i računala. Godine 1991 izdaje četvrti album "*Let´s Get to It*" i nakon uredno odrađenog ugovora 1992 prekida ugovor s producentskom kućom SAW.

### Kreativne godine 
Kylie Minogue je u slijedećem razdoblju odlučila promijeniti i muzički stil pa je potpisala ugovor s izdavačem *Deconstruction*s kojima 1994 izdaje singl *Confide In Me* i ostvaruje saradnju s muzičarima poput Pet Shop Boysa i M People. Album je bio vrlo uspješan u Australiji i Velikoj Britaniji, ali zato singlovi koji su uslijedili nakon toga nisu postigli veće rezultate. Ovo razdoblje Kylie je kasnije opisala kao razdoblje umjetničkog, a ne komercijalnog razvoja. Godine 1995 neobičnom saradnjom snima odličan duet s Nickom Caveom, pjesmu *Where The Wild Roses Grow*, koja se mogla okarakterizirati kao njen najveći uspjeh devedesetih.

Dugo pripremani album "*Impossible Princess*" izlazi 1997 u vrlo nezgodno vrijeme podudarajući se sa smrću princeze Diane, zbog čega je na evropskom tržištu bio preimenovan u "*Kylie Minogue*". Pjesme su ipak bile premračne za većinu njenih obožavatelja, pa veći uspjesi izostaju.

### Povratak 
Pod ugovorom s kućom Parlophone/EMI od 1999 u Evropi Kylie izdaje album "*Light Years*" s kojim se počela vraćati svojim pop korijenima. Godina 2000 za nju je bila komercijalni povratak. Pojavom singla *Spinning Around* osvojila je ponovno vrhove top lista, a videospot u kojem pjevačica na svojoj stražnjici ima zlatne hlačice postao je apsolutni hit.

Svjetsku je pažnju ponovno skrenula na sebe nastupajući na završnoj proslavi Ljetnih Olimpijskih igara 2000 u Sydneyu izvodeći svoju *On A Night Like This* i pjesmu *Dancing Queen* od grupe ABBA. Album "*Light Years*" je bio bogat uticajem disco muzike 1970tih godina, na njemu je sarađivao i Robbie Williams, a snimili su i duet za pjesmu *Kids*. Godine 2001 kao "Green Fairy" je imala cameo ulogu u uspješnom mjuziklu Moulin Rouge. Ta uloga joj je iste godine donijela nominaciju MTV Movie Awards za Best Cameo Performace. Slijedeći hit je bio ''Can't Get You Of My Head * s njenog osmog studijskog albuma, koji se prodao u 7 miliona primjeraka. S albumom "*Fever*" (2003) učvrstila je svoj status, ali opet album "*Body Language*" nije imao isti uspjeh. Saradnja s ostalim muzičarima uvijek joj se isplatila pa joj je tako i pjesma *I Belive In You* koju je snimila sa Scissor Sisters ponovno donijela nominaciju za Grammy.

## Retrospektiva i Kylie efekt 
S izložbom *Kylie: An Exhibiton * ponudila je retrospektivu sasvim druge vrste. Izložba je 2005. bila postavljana po cijeloj Australiji na kojoj su se mogli vidjeti kostimi koje je Kylie nosila u svojoj karijeri dugoj gotovo dvadeset godina i zahvaljujući kojima je postala ikona stila. Samo u Melbournu je od januara do aprila izložbu vidjelo 300.000 posjetitelja.
Turneja *Showgirl - The Greatest Hits* koja je započela u proljeće 2005 bila je planirana kao njena najveća turneja do sada i nakon odrađenih termina u Evropi iznenada je prekinuta.

Razlog je bio objavljen 17. maja i to na naslovnicama dnevnih novina. Porodični liječnik je pronašao kvržicu za koju se potvrdilo da je zloćudni tumor. Nakon objave vijesti čak 40% više žena se prijavilo za mamografiju u prve dvije sedmice od objave dijagnoze. Tako je nastao izraz "Kylie učinak", a u stučnom časopisu *Medical Journal of Australia * objavljeno je i istraživanje "Uticaj vijesti o bolestima slavnih na screening za rak dojke: Dijagnoza raka dojke Kylie Minogue". Hiljade obožavatelja su nakon toga dali priloge za istraživanje i liječenje raka dojke ili kupili ružičaste vrpce. Kylie je 20. maja operirana u Australiji, a u Parizu se podvrgnula šestomjesečnoj hemoterapiji. Krajem septembra pjevačica je otišla na kratki odmor s francuskim glumcem Oliverom Martinezom, s kojim je već neko vrijeme u vezi i planiraju vjenčanje nakon Kylinog oporavka. U januaru 2006 objavljeno je da je liječenje bilo uspješno, ali se terapija i dalje nastavlja.

## Diskografija 
### Singlovi 
## Filmografija 
### Televizija 
* 1980 - Skyways (mini serija) kao *Carla*
* 1980 - The Sullivans (TV serija) kao *Robin*
* 1985 - The Zoo Family (TV serija) kao *Yvonne* (epizodna uloga)
* 1985 - The Hernderson Kids (TV serija) kao *Charlotte "Char" Kernow*
* 1986 - Piano / Fame and Misfortune (mini serija) kao *Samantha Collins*
* 1986-1988 - Neighbours (TV serija) kao *Charlene Mitchell/Robinson*
* 1994 - The Vicar of Dibley (TV serija) kao *Kylie Minogue* (epizodna uloga)
* 1997 - Men Behaving Badly (TV serija) kao *Kylie Minogue* (epizodna uloga)
* 2004 - Kath & Kim (TV serija) kao *Eponney Rae* (epizodna uloga)

### Kino 
* 1989 - The Delinquents (igrani film) kao *Lola Lovell* - Režija: Chris Thomson
* 1994 - Street Fighter (akcijski film) kao *Cammy* - Režija: Steven E. de Souza
* 1995 - Hayride To Hell (kratki film) kao *The Girl* - Režija: Kimble Rendall 
* 1995 - Bio-Dome (komedija) kao *Dr. Petra von Kant* - Režija: Jason Bloom
* 1996 - Misfit (kratki film) - Režija: Taylor Woods
* 2000 - Cut (horor film) kao *Hilary Jacobs* - Režija: Kimble Rendall
* 2000 - Sample People (igrani film) kao *Jess* - Režija: Clinton Smith
* 2001 - Moulin Rouge (mjuzikl) kao *The Green Fairy* - Režija: Baz Luhrmann
* 2005 - The Magic Roundabout (animirani crtani film) kao *Florence* (glas i naslovna pjesma) - Režija: Dave Borthwick, Jean Duval & Frank Passingham

## Turneje i koncerti 
Nakon što je na početku svoje karijere Kylie Minogue više puta od strane kritičara opisivana kao "drugorazredna Madonna", etablirala se s *Intimate & Live* kao uspješna koncertna umjetnica, koja je stalno prisutna na pozornici i za razliku od nekih drugih pjevačica stvarno pjeva uživo. Engleski muzički magazin *Q'' je Kylie uvrstio na spiak "50 Bands to See Before You Die". Njene turneje postajale su sve raskošnije, a u dizajnu scenske garderobe učestvovali su između ostalih i poznati modni kreatori Dolce & Gabbana, Karl Lagerfeld i John Galliano.

* 1989 - Disco In Dreams (Japan)
* 1990 - Enjoy Yourself Tour (Evropa)
* 1991 - Rhythm Of Love Tour (Australija, Jugoistočna Azija, Japan)
* 1991 - Let's Get To It Tour (Velika Britanija & Irska)
* 1998 - Intimate & Live (Australija, Velika Britanija)
* 2001 - On A Night Like This (Evropa, Australija)
* 2002 - Fever (Evropa, Australija)
* 2003 - Money Can't Buy (koncert povodom objavljivanja *Body Language* u Hammersmith Apollo u Londonu)
* 2005 - Kylie Showgirl - The Greatest Hits Tour (Evropa)

## Vanjski linkovi 
* Službene stranice 
* 
* Kylie: An Exhibition
* Kylie Minogue Online (kylie.co.uk) 
* SloKylie.com

Kategorija:Rođeni 1968.
Kategorija:Živi ljudi
Kategorija:Biografije, Melbourne
Kategorija:Australski pjevači
Kategorija:Australske glumice